በዘንድሮው የሳይንስ፣ ቴክኖሎጂና ኢኖቬሽን ሳምንት 144 ግለሰቦችና አንድ ተቋም እውቅናና ሽልማት ያገኛሉ
በዘንድሮው ብሔራዊ የሳይንስ፣ ቴክኖሎጂና ኢኖቪሽን ሳምንት 144 ግለሰቦች እና አንድ ተቋም እውቅናና ሽልማት እንደሚሰጣቸው ተገለጸ።በብሔራዊ የሳይንስ፣የቴክኖሎጂና ኢኖቬሽን ሳምንት ከሚሸለሙት መካከል 106ቱ ወንዶች ሲሆኑ 38ቱ ሴቶች ናቸው፡፡ከነዚህ መካከል አምስቱ በፈጠራና ምርምር 140ዎቹ በአጠቃላይ ትምህርት፣ ከትምህርትና ስልጠና ተቋማት እና ከዩኒቨርሲቲዎች የተመረጡ ተማሪዎችና መምህራን ናቸው።ሦስተኛው የሳይንስ፣ ቴክኖሎጂና ኢኖቬሽን ሳምንትም ህዳር 4 ቀን 2010 ዓ.ም  በአዲስ አበባ ይከበራል።ለሦስተኛ ጊዜ የሚከናወነው የሳይንስ፣ ቴክኖሎጂና ኢኖቬሽን ሳምንት በሳይንስና ቴክኖሎጂ ሚኒስቴር ግቢ ውስጥ  በበዓውደ ርዕይና በፓናል ውይይት ነው የሚከበረው።።የሳይንስና ቴክኖሎጂ ሚኒስትሩ ዶክተር ኢንጂነር  ጌታሁን መኩሪያ ዛሬ በሰጡት ጋዜጣዊ መግለጫ እንደገለጹት፤ አውደ ርዕዩ ለወጣቶች፣ ለተመራማሪዎች፣ የቴክኖሎጂ ባለሙያዎችና ለሁሉም የህብረተሰብ ክፍል ለአንድ ሳምንት ክፍት ሆኖ ይቆያል።የሳይንስና ቴክኖሎጂ ሚኒስቴር  ከአዲስ አበባ ከተማ አስተዳደር ወጣቶች ቢሮ ጋር በመተባበር ያስገነባቸውና ወጣቶች የቴክኖሎጂ እውቀት እንዲቀስሙ የሚያስችሉ አምስት የ"ሳይንስ ካፌዎች"  በምክትል ጠቅላይ ሚኒስትር አቶ ደመቀ መኮንን እንደሚመረቁ ሚኒስትሩ ዶክተር ኢንጂነር ጌታሁን ተናግረዋል።እንዲሁም ህዳር 9 ቀን 2010 ዓ.ም በሚደረገው የመዝጊያ ስነ ስርአት ጠቅላይ ሚኒስትር ኃይለማርያም ደሳለኝ  በስምንተኛው ብሔራዊ የሳይንስ፣ቴክኖሎጂና ኢኖቬሽን ዘርፍ  ጉልህ አስተጽዖ  ላደረጉ ግለሰቦችና ተቋማት ሽልማትና እውቅና እንደሚሰጡ ዶክተር ኢንጂነር ጌታሁን መኩሪያ አሳውቀዋል።ከ2002 ዓ.ም እስካለፈው ዓመት ድረስ ለ1 ሺ 456 ግለሰቦችና ተቋማት እውቅናና ሽልማት መሰጠቱን ከሚኒስቴሩ የተገኘ መረጃ ያሳያል።( ኢዜአ) 